Help bottels volmaak met proppies | News24
Help bottels volmaak met proppies
Die plastiekproppie-projek is een van die toonaangewendste herwinningsprojekte in die Oos-Kaap wat volstoom deur Voortrekkers van die streek ondersteun word.
“Ons vierde Voortrekkerkode is, ‘Waardeer en bewaar jou omgewing’ en met hierdie projek kry ons die uitstekende geleentheid om hierdie kode uit te leef,” sê Rian Lizamore, Voortrekker Gebiedsjeugleier van Kaapland.
Lizamore vertel dat hulle tydens die Gebiedsjeugberaad as Voortrekkers by Timber Solutions gaan inloer het. Daar word plastiek herwin om plastiekplanke te maak vir die vervaardiging van buite-meubels.
Vir elke 2 liter bottel vol plastiek-doppies, gee Timber Solutions R1 aan ’n organisasie wat omsien na vroue en kinders wat gebuk gaan onder huishoudelike geweld. Die 16 Dae van Aktivisme teen Geweld teen Vroue en Kinders veldtog het gister begin en streef jaarliks daarna om mense van die negatiewe impak van geweld bewus te maak.
“Die verskeie kommando’s is uitgedaag om die proppie-projek te ondersteun en om te kyk wie gaan die meeste insamel.
“Die proppies wat ingesamel word het ’n klein driehoekie met die nommer 2, 4 of 5 daarop. Dit is veilige plastiek wat nie gifstowwe afgee nie,” sê Lizamore.
Die onderskeie kommandos wat meeding is Despatch, Uitenhage, Ruiterwag (PE), Kragga Kamma (PE), Somerset-Oos en Oos-Londen. Die publiek word uitgenooi om die Voortrekkers te ondersteun met hulle proppie-insameling. Bottels vol proppies kan aan die plaaslike kommandos gegee word: Despatch (Wilma Lizamore 082 451 3808); Uitenhage (René 073 119 1004).
Die sluitingsdatum vir die Voortrekkers se plastiek-proppie uitdaging is April 2016.